Predkladacia správa

Informácia o činnosti orgánov štátnej správy v oblasti inšpekcie práce a o stave ochrany práce v roku 2002 (ďalej „informácia“)je predkladaná v zmysle uznesenia vlády č. 1189 bod B.1 a uznesenia vlády č. 531/2001 bod B.1 v náväznosti na § 4 ods. 1 písm. n) zákona č. 95/2000 Z.z. o inšpekcii práce v znení neskorších predpisov.
Obsahom informácie je prehľad činnosti Národného inšpektorátu práce (ďalej „NIP“) a ním riadených inšpektorátov práce a poznatky inšpekcie práce v oblasti bezpečnosti a ochrany zdravia pri práci (ďalej „BOZP“), bezpečnosti technických zariadení, trhového dohľadu a tiež v oblasti pracovnoprávnych vzťahov(ďalej „PPV“) za rok 2002.
Inšpekcia práce zameriavala pozornosť na najproblematickejšie kategórie z hľadiska BOZP, teda na malé a stredné podniky (1 - 49 zamestnancov), ktorá predstavovala 60,63 % a kategóriu stredné podniky (50 - 249 zamestnancov), ktorá tvorila 14,43 % z celkového počtu 9 869 kontrolovaných subjektov.
Realizovaných bolo spolu 28 907 výkonov inšpekcie práce v trvaní 167 466 hodín. Oproti roku 2001 sa zvýšil počet výkonov o 9 107 (o 45,99 %). Najvyšší podiel časového fondu (41,73 %) bol venovaný previerkovej činnosti. Za ním nasleduje vybavovanie sťažností a podnetov (časový podiel 25,81 %) s najvyšším nárastom výkonov o 253,66 %.
V oblasti BOZP bolo realizovaných 17 945 výkonov (62,08 %) v trvaní 101 988 hodín, v trhovom dohľade 220 výkonov (0,76 %) v rozsahu 647 hodín a 10 742 výkonov (37,16 %) so spotrebou 64 874 hodín, súvisiacich s dodržiavaním pracovnoprávnych predpisov upravujúcich najmä vznik, zmenu a skončenie pracovnoprávnych vzťahov a dozor nad dodržiavaním mzdových predpisov a záväzkov vyplývajúcich z kolektívnych zmlúv, vrátane kontroly nelegálnej práce.
Pri výkone inšpekcie práce bolo zistených 47 419 nedostatkov. Na ich celkovom počte sa najviac (14 225 nedostatkov) podieľa priemyselná výroba (29,99 %) a veľkoobchod, maloobchod (9 552 nedostatkov - 20,14 %). Najvyšší počet nedostatkov podľa objektov dozoru bol zistený v oblasti vyhradených technických zariadení (13 286), v riadení BOZP (9 639) a v pracovnoprávnych vzťahoch (7 443). Z počtu 44 188 skontrolovaných osôb bolo zistených 132 osôb, u ktorých porušenie právnych predpisov môžeme klasifikovať ako nelegálnu prácu.
Podľa plánu činnosti sa uskutočnilo 5 celoslovenských previerok zameraných na dodržiavanie BOZP pri práci v lese, v živočíšnej výrobe, v jadrovej energetike a na dodržiavanie pracovnoprávnych a mzdových predpisov a záväzkov z kolektívnych zmlúv, ako aj 1 úloha so špeciálnym režimom zameraná na manipuláciu s materiálom. Do plánu bolo operatívne zaradených 5 mimoriadnych celoslovenských previerok zameraných na dodržiavanie predpisov v oblasti PPV, mzdových predpisov a povinností vyplývajúcich z kolektívnych zmlúv. Realizovalo sa aj 64 krajských úloh jednotlivých inšpektorátov práce s rôznym zameraním.
Inšpekcia práce v jadrovej energetike bola zameraná v klasickom režime na kontrolu dodržiavania predpisov na zaistenie BOZP, bezpečnosti technických zariadení a predpisov upravujúcich PPV, faktory pracovného prostredia, miezd a kolektívnych zmlúv a v prehĺbenom režime na vybrané komponenty jadrovoenergetických zariadení a ich kontrolu. Prevažná časť výkonov je zabezpečovaná priamo na pracoviskách jadrových elektrární Mochovce a Jaslovské Bohunice. 
V roku 2002 bolo inšpektorátmi práce vydaných 1 143 osvedčení a 1 449 oprávnení v zmysle vyhlášky č. 74/1996 Z.z. na zaistenie bezpečnosti a ochrany zdravia pri práci, bezpečnosti tlakových, zdvíhacích, elektrických a plynových technických zariadení a o odbornej spôsobilosti.
Za závažné porušenie právnych predpisov bolo v roku 2002 uložených 573 právoplatných pokút organizáciám v celkovej výške 16 364 000 Sk. Čo je o 358 pokút a 8 415 000 Sk viac ako v roku 2001. Jednotlivcom bolo uložených 10 právoplatných pokút v celkovej výške 85 000, čo je o 3 pokuty a o 9 500 Sk viac ako v roku 2001. Ďalej bolo uložených 225 blokových pokút v sume 96 800 Sk. To je o 69 pokút a o 35 300 Sk viac ako v porovnávanom období. Na pokutové účty krajských inšpektorátov práce bolo uhradených spolu 11 276 695 Sk.
Inšpektori práce rozhodli o vyradení z prevádzky 35 vyhradených technických zariadení a 286 ostatných strojov a zariadení. Pre závažné nedostatky, nevhodný až havarijný stav zakázali používanie 58 výrobných a prevádzkových priestorov, 51 zákazov používania technológie alebo činnosti a 1 508 zákazov práce, najmä práce bez požadovaného oprávnenia, kvalifikácie, zdravotnej spôsobilosti, práce nadčas a pod. Boli odobraté 2 oprávnenia a 1 osvedčenie
Pracovníci sústavy NIP sa aktívne podieľali na príprave 24 legislatívnych predpisov, posúdili 610 návrhov slovenských technických noriem v rôznych stupňoch rozpracovania, z toho 532 konečných návrhov, pracovali v technických normalizačných komisiách a v európskej a medzinárodnej normalizácii.
Informácia popisuje organizačnú štruktúru NIP a inšpektorátov práce. K 31.12.2002 bolo v pracovnom pomere v týchto organizáciach spolu 414 zamestnancov, z toho 228 inšpektorov (v tom 37 inšpektorov v príprave) a obsahuje aj informácie o rozpočte a prevádzkových nákladoch orgánov inšpekcie práce.
Kapitola „Hodnotenie a analýza vývoja“ informuje o príčinách, prečo nedochádza k výraznému posunu v starostlivosti zamestnávateľských subjektov o BOZP, ďalej o opatreniach inšpekcie práce a o hlavných cieľoch a zásadách štátnej politiky BOZP.
Príloha č. 1 obsahuje tabuľky a grafy z činnostnej štatistiky inšpekcie práce.
Príloha č. 2 sa zaoberá rozborom pracovnej úrazovosti v Slovenskej republike za rok 2002 podľa evidencie Štatistického úradu SR.
Príloha č. 3 obsahuje rozbor pracovných úrazov a prevádzkových nehôd (havárií) technických zariadení v organizáciách v pôsobnosti dozoru orgánov inšpekcie práce. V roku 2002 došlo k 85 smrteľným pracovným úrazom (ďalej „SPÚ“) a k 162 ťažkým pracovným úrazom (ďalej „ŤPÚ“), čo je o 14 SPÚ a 54 ŤPÚ menej ako v roku 2001. Dlhodobým ťažiskovým zdrojom SPÚ a ŤPÚ sú dopravné prostriedky (36 SPÚ a 40 ŤPÚ v roku 2002). Najvyšší podiel SPÚ a ŤPÚ sa koncentruje v priemyselnej výrobe (32,79 %) a stavebníctve (15,38 %). Najčastejšími príčinami SPÚ a ŤPÚ je používanie nebezpečných postupov. Došlo k 20 prevádzkovým nehodám, (oproti roku 2001 o 7 menej), ktoré mali za následok 3 ťažké pracovné úrazy a 4 ľahšie zranené osoby. Materiálne škody pri nich predstavovali čiastku odhadnutú na 24 334 631 Sk.
Príloha č. 4 informuje o publikačnej a prednáškovej činnosti zamestnancov sústavy NIP. Publikovaných bolo 135 článkov v odborných časopisoch, 65 článkov v denníkoch a týždenníkoch, realizovaných 50 rozhlasových a 19 televíznych vystúpení.